Verbod op wynuitvoere is ‘magsmisbruik’Spice Route in die Paarl (Foto: David Ritchie/African News Agency/ANA) Die Kaapse Kamer van Koophandel het Dinsdag die besluit, om weer ŉ verbod te plaas op wynuitvoere, beskryf as ministeriële magsmisbruik wat die ekonomie sal laat skade ly en niks sal doen om die verspreiding van Covid-19 te bekamp nie. “Om dit ligtelik te stel: dit is moeilik om die regering se redes te verstaan om weer dié verbod in te stel nadat dit 10 dae gelede opgehef is,” het Geoff Jacobs, president van die Kamer gesê. “Het die tesourie soveel kontant dat hy nie die belasting nodig het uit die winste nie? Tog sekerlik nie. Is die gesondheidsminister besorg oor plaasarbeiders wat druiwe pluk terwyl ŉ veilige persoonlike afstand van mekaar geïgnoreer word? Dit klink ook onwaarskynlik.” Jacobs voer aan die werklike rede vir die hernude verbod het waarskynlik niks te doen met veilige gesondheidsmaatreëls tydens die verlengde afsonderingsperiode of pogings om die verspreiding van Covid-19 te bekamp of alkoholmisbruik te voorkom nie. “Die verbod het ten doel om die versoeking te verminder vir bendelede wat die wyn wil steel wanneer dit na die hawens vervoer word vir uitvoere,” het hy gesê. “Dit maak nie saak hoe mens daarna kyk nie. Dit lyk soos ŉ uitstekende voorbeeld van magsmisbruik, maak nie saak watter skade daardeur aangerig word nie terwyl die tesourie elke sent in belastinginkomste van die privaat sektor benodig.” Jacobs sê die maatreëls om Covid-19 te bekamp kan vergelyk word met ŉ man wat homself in die voet skiet omdat hy aan jig ly. “Hoe vinniger die verbod opgehef word, hoe vinniger kan die Suid-Afrikaanse ekonomie begin herstel sodra die huidige gesondheidsnoodtoestand verby is.”